LATVIJAS REPUBLIKAS MINISTRU KABINETS

2019. gada Noteikumi Nr.

Rīga (Prot. Nr. §)

**Kārtība, kādā civilās aviācijas lidlauku izmanto valsts gaisa kuģi**

Izdoti saskaņā ar likuma

„Par aviāciju” 29.1 pantu

**1. Vispārīgie jautājumi**

1. Noteikumi nosaka kārtību, kādā civilās aviācijas lidlauku izmanto valsts gaisa kuģi.

2. Šie noteikumi attiecas uz Latvijas Republikas civilās aviācijas lidlaukiem, kuros jānodrošina Eiropas Parlamenta un Padomes 2008.gada 11.marta Regulā (EK) Nr.300/2008 par kopīgiem noteikumiem civilās aviācijas drošības jomā, un ar ko atceļ Regulu (EK) Nr.2320/2002, (turpmāk – Regula Nr.300/2008) noteiktos drošības pasākumus.

3. Šie noteikumi neattiecas uz valsts gaisa kuģiem:

3.1. kuri klasificēti kā militārās aviācijas gaisa kuģi vai ar kuriem pārvadā militāro kravu;

3.2. kuri piedalās meklēšanas un glābšanas pasākumu veikšanā, veic lidojumus vides apsekošanai no gaisa, tiesībaizsardzības, ugunsdzēšanas vai medicīniskās palīdzības nolūkā un kuriem šo pasākumu veikšanas laikā ir nepieciešams nosēsties civilās aviācijas lidlaukā.

4. Noteikumos lietotie termini:

4.1. alternatīvie drošības pasākumi – pasākumu kopums, kas, pamatojoties uz Komisijas 2009.gada 18.decembra Regulas (ES) Nr.1254/2009, ar ko nosaka kritērijus, lai ļautu dalībvalstīm atkāpties no kopējiem pamatstandartiem civilās aviācijas drošības jomā un pieņemt alternatīvus drošības pasākumus, (turpmāk – Regula Nr.1254/2009) 1.panta pirmās daļas 3.punktu ļauj atkāpties no Regulas Nr.300/2008 4.panta 1.punktā minētajiem kopējiem pamatstandartiem;

4.2. valsts gaisa kuģa pasažieris – valsts amatpersona vai cita fiziska persona, kas atrodas valsts gaisa kuģī tā lidojuma laikā, izņemot valsts gaisa kuģa apkalpi;

4.3. valsts gaisa kuģa pasažiera bagāža – valsts gaisa kuģa pasažiera personīgās mantas un dienesta vai darba vajadzībām nepieciešamās mantas, kas valsts gaisa kuģa lidojumu laikā ir piesaistītas konkrētai personai;

4.4. valsts krava – krava, kura tiek pārvadāta ar valsts gaisa kuģi, kura nav militārā krava, kā arī krava, kuras saturu tās pasūtītājs vai saņēmējs ir paredzējis izmantot publisko funkciju veikšanai;

4.5. pavadošās personas – personas, kas neatrodas valsts gaisa kuģī tā lidojuma laikā, bet var atrasties civilās aviācijas lidlaukā, lai nodrošinātu ar valsts gaisa kuģa lidojumu saistīto pasākumu organizēšanu un apkalpošanu.

5. Šo noteikumu 8.2.apakšpunktā minētos alternatīvos drošības pasākumus civilās aviācijas lidlauks piemēro, pamatojoties uz valsts aģentūras “Civilās aviācijas aģentūra” (turpmāk – Civilās aviācijas aģentūra) veikto drošības riska novērtējumu, saskaņā ar Regulu Nr.1254/2009.

**2. Valsts gaisa kuģa pasažieru un to bagāžas apkalpošana**

6. Valsts gaisa kuģa pasažieru un to bagāžas apkalpošanu civilās aviācijas lidlaukā piesaka valsts iestāde, kuras kompetencē ir organizēt attiecīgās valsts gaisa kuģa pasažieru (delegācijas) vizīti, vai Latvijas Republikā akreditēta ārvalstu vēstniecība savu valstu valsts gaisa kuģu pasažieru (delegāciju) un to bagāžas apkalpošanai (turpmāk – vizītes organizators).

7. Vizītes organizators:

7.1. nosaka atbildīgās amatpersonas, kuras koordinē valsts gaisa kuģu pasažieru apkalpošanu civilās aviācijas lidlaukā;

7.2. nodrošina, ka šo noteikumu 7.1.apakšpunktā minētās atbildīgās amatpersonas ir tikušas apmācītas saskaņā ar Komisijas 2015.gada 5.novembra Īstenošanas regulas (ES) Nr.2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā, (turpmāk – Regula Nr.2015/1998) pielikuma 11.2.2.punkta prasībām un ir saņēmušas attiecīgā civilās aviācijas lidlauka caurlaidi.

8. Vizītes organizators, pamatojoties uz delegācijas pilnvarotās personas pieprasījumu un Civilās aviācijas aģentūras veikto drošības risku novērtējumu, pieņem lēmumu par šo noteikumu 8.2.apakšpunktā minēto alternatīvo drošības pasākumu piemērošanu valsts gaisa kuģa pasažieriem un pavadošajām personām un ne vēlāk kā 48 stundas pirms valsts gaisa kuģa lidojuma iesniedz civilās aviācijas lidlauka administrācijai pieteikumu (1.pielikums), ja:

8.1. tiek plānota valsts gaisa kuģa pasažieru apkalpošana;

8.2. valsts gaisa kuģa pasažieriem, to bagāžai un pavadošajām personām nepieciešams piemērot šādus alternatīvos drošības pasākumus:

8.2.1. atbrīvojumu no piekļuves kontroles;

8.2.2. atbrīvojumu no drošības pārbaudes;

8.2.3. īpašo drošības pārbaudi.

9. Ja nepieciešama steidzama rīcība, šo noteikumu 8.punktā minētā pieteikuma iesniegšanas laiku var samazināt līdz laikam, par kuru vizītes organizators ir vienojies ar attiecīgā civilās aviācijas lidlauka administrāciju.

10. Šo noteikumu 8.2. apakšpunktā minētos alternatīvos drošības pasākumus piemēro attiecībā uz valsts gaisa kuģa pasažieriem un to bagāžu, ja viņi izlido no Latvijas Republikas civilās aviācijas lidlauka, kā arī uz pavadošajām personām.

11. Valsts gaisa kuģa pasažiera bagāžai, kura tiek novietota valsts gaisa kuģa bagāžas nodalījumā, piemēro atbrīvojumu no drošības pārbaudes, ja, pamatojoties uz vizītes organizatora pieprasījumu, Valsts drošības dienests vai Militārā policija nodrošina, ka minētajai bagāžai no tās nokomplektēšanas brīža līdz nodošanai civilās aviācijas lidlaukā nav piekļuvušas trešās personas.

12. Civilās aviācijas lidlauka administrācija sadarbībā ar vizītes organizatoru nodrošina, ka valsts gaisa kuģa pasažieri, to bagāža un pavadošās personas tiek nogādātas līdz valsts gaisa kuģim, nošķirot tās no citiem civilās aviācijas gaisa kuģu pasažieriem, apkalpes un civilās aviācijas lidlauka personāla, kas nav iesaistīts valsts gaisa kuģa apkalpošanā.

13. Vizītes organizators nodrošina, ka no drošības pārbaudes atbrīvotie valsts gaisa kuģa pasažieri un pavadošās personas ir informētas par civilās aviācijas lidlauka aviācijas drošības procedūrām un ierobežojumiem, kas saistīti ar bīstamo vielu pārvadāšanu gaisa kuģī.

14. Ja valsts gaisa kuģa pasažieriem un pavadošajām personām piemēro atbrīvojumu no drošības pārbaudes, civilās aviācijas lidlauka administrācija sadarbībā ar Valsts drošības dienestu vai Militāro policiju nodrošina drošības eskortu, lai šīs personas nokļūtu līdz valsts gaisa kuģim, nošķirot tās no citiem izlidojošiem civilās aviācijas gaisa kuģu pasažieriem.

15. Šo noteikumu 11. un 14.punktā minētos drošības pasākumus vizītes organizators ne vēlāk kā 48 stundas pirms valsts gaisa kuģa lidojuma saskaņo ar Valsts drošības dienestu vai Militāro policiju.

16. Valsts gaisa kuģa virszemes apkalpošanu - bagāžas apstrādi, apkalpošanu uz perona, ienākošo, izejošo, tranzīta kravu un pasta fizisko pārkraušanu posmā starp lidostas termināli un gaisa kuģi, gaisa kuģa bagāžas iekraušanas kontroli, informācijas apmaiņu un sakaru nodrošināšanu - civilās aviācijas lidlaukā, attiecībā uz kuru piemēro normatīvos aktus, kas nosaka kārtību, kādā piešķir pieeju lidlauka sniegto pakalpojumu tirgum, nodrošina komersants, kurš attiecīgajā civilās aviācijas lidlaukā ir tiesīgs sniegt minētos virszemes apkalpošanas pakalpojumus.

17. Virszemes apkalpošanas pakalpojumu sniegšanai valsts gaisa kuģus ir atļauts novietot civilās aviācijas lidlauka norobežotajās zonās.

**3. Valsts kravas apkalpošana**

18. Valsts kravas pārvadāšanu no Latvijas Republikas civilās aviācijas lidlauka organizē valsts iestāde, kuras kompetencē ir nodrošināt attiecīgās valsts kravas nosūtīšanu, vai Latvijas Republikā akreditēta ārvalstu vēstniecība savu valstu kravas nosūtīšanai (turpmāk – valsts kravas nosūtītājs).

19. Valsts kravas nosūtītājs:

19.1. nosaka atbildīgās amatpersonas, kuras koordinē valsts kravas apkalpošanu civilās aviācijas lidlaukā;

19.2. nodrošina, ka šo noteikumu 19.1.apakšpunktā minētās atbildīgās amatpersonas ir tikušas apmācītas saskaņā ar Regulas Nr.2015/1998 pielikuma 11.2.2.punkta prasībām.

20. Valsts kravas nosūtītājs ne vēlāk kā četras darbdienas pirms valsts gaisa kuģa lidojuma iesniedz Civilās aviācijas aģentūrā pieteikumu (2.pielikums) alternatīvo drošības pasākumu piemērošanai. Valsts kravai kā alternatīvo drošības pasākumu piemēro atbrīvojumu no drošības pārbaudes.

21. Civilās aviācijas aģentūra divu darbdienu laikā no šo noteikumu 20.punktā minētā pieteikuma saņemšanas dienas atbilstoši Regulas Nr.1254/2009 1.panta prasībām veic drošības riska novērtējumu un pieņem lēmumu valsts kravu atbrīvot no drošības pārbaudes vai atteikt valsts kravu atbrīvot no drošības pārbaudes, to attiecīgi pamatojot. Pieņemto lēmumu Civilās aviācijas aģentūra nosūta valsts kravas nosūtītājam, tā izvēlētajam oficiālajam kravu aģentam un civilās aviācijas lidlauka administrācijai.

22. Valsts kravas apkalpošanu veic oficiālais kravu aģents, kura aviācijas drošības programma, kurā ir iekļauta sadaļa par valsts kravas apkalpošanu, ir apstiprināta Civilās aviācijas aģentūrā. Oficiālo kravu aģentu saraksts ir publicēts Civilās aviācijas aģentūras tīmekļvietnē [www.caa.lv](http://www.caa.lv).

23. Valsts kravas nosūtītāja izvēlētais oficiālais kravu aģents nodrošina, ka valsts krava tiek apkalpota saskaņā ar Regulas Nr.2015/1998 pielikuma 6.2.2. punkta prasībām.

24. Ja valsts gaisa kuģī atrodas bīstamās vielas vai izstrādājumi, kas minēti [1944.](https://m.likumi.lv/doc.php?id=294335#piel1944) gada [7.](https://m.likumi.lv/doc.php?id=294335#piel7) decembra Konvencijas par starptautisko civilo aviāciju [18.](https://m.likumi.lv/doc.php?id=294335#piel18) pielikumā un Starptautiskās Civilās aviācijas organizācijas dokumentā "Tehniskās instrukcijas bīstamu izstrādājumu drošai pārvadāšanai pa gaisu" (Doc 9284), tā virszemes apkalpošanu nodrošina atbilstoši normatīvajiem aktiem, kas nosaka bīstamo izstrādājumu un bīstamo kravu gaisa pārvadājumu veikšanas kārtību.

Ministru prezidents A.K.Kariņš

Satiksmes ministrs T.Linkaits

Iesniedzējs:

Satiksmes ministrs T.Linkaits

Vīza:

Valsts sekretāra p.i. Dž.Innusa